Pressemeddelelse – Viborg Stift

**FOKUS PÅ DET GODE KIRKELIGE INITIATIV**

 Viborg Stiftsråd støtter det gode kirkelige initiativ i Viborg Stift med *Hans Tausen-Prisen – Viborg Stiftsråds Initiativpris.* Prisen blev uddelt første gang i maj 2017, og uddeles hvert andet år - og derfor også her i 2021.

Med Hans Tausen-Prisen ønsker Viborg Stiftsråd at skabe interesse for og øge kendskabet til de mange gode kirkelige initiativer og ideer, som findes i Viborg Stift. Tanken med initiativprisen er helt enkelt, at initiativer og ideer bringes frem i lyset, bliver præsenteret og honoreret. Initiativerne kan på den måde blive til inspiration og gavn for hele Viborg Stift.

**ALLE KAN INDSTILLE**

Hans Tausen-Prisen kan søges af enkeltpersoner, menighedsråd og andre grupper eller organisationer, der arbejder for folkekirken i Viborg Stift. Alle kan indstille andre til at modtage prisen, og man kan også indstille sig selv. Ud over det gode initiativ, er eneste betingelse for at modtage prisen, at man er bosiddende i Viborg Stift.

**PENGEPRÆMIE OG DIPLOM**

Hans Tausen-Prisen uddeles på Stiftsmenighedsstævnet den **10. september 2021**. Prisen består af både et diplom og 10.000 kr., som modtageren frit kan anvende efter eget ønske. Indstillinger til prisen sendes senest den **15. juni 2021** til stiftet, hvor en dommerkomité vil bedømme de indkomne forslag. Dommerkomitéen består foruden biskop Henrik Stubkjær af 4 medlemmer fra Viborg Stiftsråd.

**FAKTA OM STIFTSRÅDET**

I hvert stift er der et stiftsråd, som består af biskoppen, domprovsten, en repræsentant for stiftets provster, tre repræsentanter for stiftets præster og en repræsentant fra menighederne fra hvert provsti.

Stiftsrådet råder over et beløb, som kan bruges til at finansiere aktiviteter i stiftet. Det kan være indenfor formidling af kristendom, kommunikation og udviklingsprojekter indenfor undervisning, diakoni, IT, kirkemusik og lignende.

Har du yderligere kommentarer og spørgsmål, kan du kontakte Viborg Stift på: kmvib@km.dk